﻿ Școala nr 81 Cabinetul de Asistență Psihopedagogică sector 3, București consilier școlar, prof Sima Angelica Proiect de activitate didactică Şcoala: Clasa: Profesor: Data : Disciplina: Tema: Motivaţia învăţării Tipul lecţiei: Consolidare prin joc Scopul lecţiei: identificarea şi stimularea componentele motivaţionale ale elevilor într-o maniera creativă Obiective : - dezvoltarea creativităţii elevilor ; - implicarea activă prin transpunerea într-un personaj al poveştii,cu posibilitatea de a oferi un final personal Metode şi procedee : Lectura, conversaţia, jocul de rol Descrierea activităţii : Activitatea are ca scop identificarea şi stimularea componentelor motivaţionale ale elevilor într-o manieră cât mai creativă Instrumentul propus constă în implicarea elevilor într-o poveste La început elevii ascultă pasiv povestea şi, spre final, sunt implicaţi activ prin transpunerea într-un personaj, cu posibilitatea de a oferi un final personal Se citeşte povestea din anexă, « Povestea fiului de împărat ce nu voia să înveţe » La final, li se cere elevilor, să-şi imagineze că sunt chemaţi la marea adunare de către împăratul din ţara neştiutorilor de carte Sunt rugaţi să se gândească, ce ar spune copilului de împărat pentru a-l convinge să înveţe şi, astfel să rupă blestemul ce s-a abătut asupra familiei regale din acele ţinuturi de poveste Elevii trebuie să redacteze o scrisoare, adresată fiului de împărat, prin care să îl convingă să înceapă să înveţe tainele scrisului şi ale cititului După 20 - 25 min se citesc lucrările, prin voluntariat POVESTEA FIULUI DE ÎMPĂRAT CE NU DOREA SĂ ÎNVEŢE A fost odată ca niciodată un împărat dur şi neînduplecat al cărui domeniu se numea „Împărăţia neştiutorilor de carte” În acest ţinut îndepărtat, nici un supus nu avea voie să înveţe carte, cu excepţia familiei regale şi a unor bătrâni cărturari, slujitori ai castelului, ce învăţau noile generaţii domneşti să scrie şi să citească Se înţelege deci că nici un slujitor din acest regat nu cunoştea tainele învăţăturii Ba mai mult, cine era prins că doreşte să înveţe să citească şi să scrie era pedepsit prin ardere pe rug Dar, cum pe lume există şi excepţii, iată că în Împărăţia neştiutorilor de carte trăia de foarte mult timp(că până şi moartea uitase de existenţa ei) o vrăjitoare ce ştia să scrie, să citească şi chiar să facă tot felul de vrăji bune sau rele, după sufletul omului Văzând că bătrâneţile o apasă din ce în ce mai mult, vrăjitoarea înţeleaptă se hotărî să-şi ia pe lângă ea un ucenic pentru a-l învăţa taina cărţilor şi care să ducă mai departe minunea cititului şi scrisului Din păcate, ucenicul s-a dovedit a fi un trădător; dorind să fie avansat în rang de către împărat , a dat-o pe bătrâna vrăjitoare în mâinile gărzilor castelului Acestea, grăbite să execute ordinele împăratului, au pregătit rugul pe care să fie arsă a doua zi vrăjitoarea Împărăteasa, văzând pregătirile sumbre, i se făcu milă de bătrâneţile vrăjitoarei şi l-a rugat pe împărat să-i cruţe viaţa şi să o păstreze în castel alături de slujitorii învăţaţi ai castelului Dar împăratul, neînduplecat, a hotărât executarea acesteia Dându-şi seama că nu mai are scăpare, vrăjitoarea, înainte de a-şi ispăşi pedeapsa, a blestemat familia regală să aibă parte de un băieţel care, deşi va fi foarte deştept, când va veni vremea să înceapă a desluşi tainele învăţăturii, să nu dorească cu nici un chip să înveţe să scrie şi să citească Făcându-i-se milă de suferinţa din ochii împărătesei, vrăjitoarea a mai prezis că acest blestem va putea fi dezlegat doar de un copil din altă împărăţie ce merge la şcoală, care după ce va vorbi cu fiul de împărat, îl va convinge pe acesta să înveţe Iată că veni vremea şi împărăteasa îl anunţă pe împărat că vor fi părinţi Ce mare bucurie se aşternu pe chipul împăratului care uitase demult de blestemul vrăjitoarei Spusele bătrânei începuseră a se adeveri şi împărăteasa născu un băieţel frumos şi deştept, ce învăţa cu atâta uşurinţă despre lucrurile din jur, de întrecea pe zece ca el, la un loc Trecu un an, trecură doi, trecură şase şi se apropia vremea când băiatul trebuia să înceapă pregătirea pentru carte Dar copilul nici că se gândea la carte El prefera mai mult să se joace prin grădinile interminabile ale castelului, să asculte poveştile bătrânilor slujitori, să facă tot felul de şotii dădacelor…dar de învăţat, nici vorbă! Tare se mai întrista împăratul când vedea că propriul său copil, atât de deştept şi de drăgălaş refuza cu încăpăţânare să înveţe Îşi aminti în cele din urmă de vorbele bătrânei vrăjitoare şi înţelese cu durere că blestemul acesteia s-a împlinit Dar îşi mai aminti şi de vorbele legate de dezlegarea vrăjii, aşa că se hotărî să cheme pe toţi copii ştiutori de carte din ţinuturile cele mai apropiate până la cele mai îndepărtate şi care să stea de vorbă cu copilul său în încercarea de a-l convinge să se apuce de învăţat 